**Eu sunt un vers de dragoste**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Tu poți pleca, dar lasă-mi dimineaţa

Privirea ta să-mi ţină de urât,

Îmbrăţişează-mi sufletul cu-n zâmbet

Să-mi pot începe ziua şi atât...

Din pragul porții-ntoarce-te şi lasă

Pe patul meu un mugur alb de crin,

Să-mi amintesc c-am adormit aseară

Sub cerul drag al ochilor, senin.

Tu poţi pleca o clipă, numai una,

Că altfel n-aş putea continua

Să fiu un vers de dragoste, iubire,

Nu ştiu cum să trăiesc în lipsa ta.

- Eu n-am să plec departe niciodată,

Meridiane noi, cu trup de vânt,

Nu mă atrag ca vocea ta, iubito,

Când stai pe prag zâmbind, fără veșmânt

Mă prinzi de mâini, invoci la ceas de noapte

În așternut petalele de crin

Să răcorească trupurile-ncinse

De pasiune, stropii de rubin

Ce ard pe gura dulce, delicată,

Par vraja lumii-n care sunt captiv,

Eu n-am să plec, iubito, niciodată,

Că sunt al tău în mod definitiv.

Liliana Trif Ioan Grigoraș